b'\n_START_ARTICLE_\nJohannes Bugenhagen\n_START_PARAGRAPH_\nJohannes Bugenhagen (24. kes\xc3\xa4kuuta 1485 Wollin, Taka-Pommeri \xe2\x80\x93 20. huhtikuuta 1558 Wittenberg) oli saksalainen pappi, uskonpuhdistaja ja Martti Lutherin sielunhoitaja ja l\xc3\xa4heinen yst\xc3\xa4v\xc3\xa4. Bugenhagen toi uskonpuhdistuksen Pohjois-Saksaan ja Tanskaan. H\xc3\xa4n organisoi taitavasti kirkon hallinnon ja loi kyseisille alueille kest\xc3\xa4v\xc3\xa4n kirkkoj\xc3\xa4rjestyksen. Lutherilta h\xc3\xa4n sai lempinimen tohtori Pommeri (saks. Doktor Pomeranus)._NEWLINE_Bugenhagen opiskeli humanistia aineita Greifswaldin yliopistossa, mutta ei kuitenkaan suorittanut akateemista tutkintoa. Pappisvihkimyksen j\xc3\xa4lkeen h\xc3\xa4n toimi saarnaajana, opettajana ja luennoitsijana eri puolilla Pommeria, muun muassa latinanopettajana Treptow an der Regassa (nykyinen Trzebiat\xc3\xb3w)._NEWLINE_Aluksi Bugenhagen suhtautui hyvin kielteisesti Lutherin teologisiin pyrkimyksiin. Tutustuttuaan tarkemmin Lutherin kirjoituksiin h\xc3\xa4nest\xc3\xa4 kuitenkin tuli t\xc3\xa4m\xc3\xa4n vankkumaton tukija, ja h\xc3\xa4n muutti Lutherin l\xc3\xa4helle Wittenbergiin. My\xc3\xb6hemmin el\xc3\xa4m\xc3\xa4ns\xc3\xa4 aikana Bugenhagen toimi muun muassa Wittenbergin seurakunnan pastorina ja luennoi kaupungin yliopistossa._NEWLINE_Bugenhagen vihki Lutherin avioon Katharina von Boran kanssa, kastoi heid\xc3\xa4n lapsensa ja saarnasi Lutherin hautajaisissa. H\xc3\xa4n my\xc3\xb6s huolehti Lutherin perheest\xc3\xa4 t\xc3\xa4m\xc3\xa4n kuoleman j\xc3\xa4lkeen._NEWLINE_Johannes Bugenhagen on haudattu Wittenbergin kaupunginkirkkoon.'